paragraph_text: Iako je Doba šutnje bilo autokratsko razdoblje u estonskoj povijesti, ne ocijenjuje se klasično diktatorskim. Istina, političke su stranke bile zabranjene, a zajedno s njima i veteranske udruge poput Vapsa, te je ukupno 400 članova oporbenih udruga i stranaka uhićeno. Članovi Vapsa također su protjerani iz svih javnih i državnih službi te vojske. Ovi potezi nisu izazivali veće kritike, međutim, kada je Päts odlučio odgoditi izbore, parlamentarna se oporba usprotivila. Päts je reagirao tako što je dokinuo rad tadašnjega saziva parlamenta te pravnu snagu Ustava do donošenja novoga. Unatoč autokraciji, Estonija je doživjela gospodarski rast te su provedene određene reforme. Osim toga, većina uhićenih 1934. puštena je na slobodu 1938. bez posljedica te nije bilo ni sustavnoga zlostavljanja građana od strane države.